CELEX: 62012TN0057
Language: el
Date: 2012-02-09 00:00:00
Title: Υπόθεση T-57/12: Προσφυγή της 9ης Φεβρουαρίου 2012 — Good Luck Shipping κατά Συμβουλίου

14.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/23
            
         Προσφυγή της 9ης Φεβρουαρίου 2012 — Good Luck Shipping κατά Συμβουλίου
   (Υπόθεση T-57/12)
   2012/C 109/49
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Good Luck Shipping LLC (Ντουμπάι, Ηνωμένα Αραβικά Εμιράτα) (εκπρόσωποι: F. Randolph και M. Lester, Barristers, και M. Taher, Solicitor)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση 2011/783/ΚΕΠΠΑ του Συμβουλίου, της 1ης Δεκεμβρίου 2011, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (ΕΕ L 319 της 2.12.2011, σ. 71) και τον εκτελεστικό κανονισμό (ΕΕ) 1245/2011 του Συμβουλίου, της 1ης Δεκεμβρίου 2011, για την εφαρμογή του κανονισμού (ΕΕ) 961/2010 σχετικά με περιοριστικά μέτρα κατά του Ιράν (ΕΕ L 319 της 2.12.2011, σ. 11), στο μέτρο κατά το οποίο αφορούν την προσφεύγουσα,
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους, υποστηρίζοντας ότι το Συμβούλιο, συμπεριλαμβάνοντας το όνομά της στους καταλόγους που επισύναψε στην προσβαλλόμενη απόφαση και στον προσβαλλόμενο κανονισμό:
   
               —
            
            
               δεν παρέθεσε κατάλληλη και επαρκή αιτιολογία,
            
         
               —
            
            
               δεν τήρησε τα κριτήρια εγγραφής στους ανωτέρω καταλόγους και/ή υπέπεσε σε πρόδηλη πλάνη εκτιμήσεως καθόσον διαπίστωσε ότι τα εν λόγω κριτήρια πληρούνταν όσον αφορά την προσφεύγουσα, με αποτέλεσμα να την περιλάβει στους καταλόγους χωρίς τούτο να δικαιολογείται από κατάλληλη νομική βάση,
            
         
               —
            
            
               δεν προστάτευσε τα δικαιώματα άμυνας της προσφεύγουσας ούτε το δικαίωμά της σε αποτελεσματικό δικαστικό έλεγχο, και
            
         
               —
            
            
               προσέβαλε, κατά τρόπο αδικαιολόγητο και δυσανάλογο, τα θεμελιώδη δικαιώματα της προσφεύγουσας, περιλαμβανομένου του δικαιώματος προστασίας της ιδιοκτησίας της, της επαγγελματικής της δραστηριότητας και της φήμης της.